GHID PENIRU SCRIEREA ESEURILOR 


SECŢIUNEA I - SUGESTII GENERALE 


1. Stabilirea temei 

De obicei subiectul sau tema unei lucrări de seminar, a unui eseu ori a 
unei lucrări de diplomă este sugerată de către profesor, dar adeseori 
se oferă posibilitatea alegerii între mai multe opţiuni ori chiar a unei 
formulări personale. 


1.1 Alegerea temei 

În cazul în care vi se oferă mai multe opţiuni, nu alegeţi o temă în 
legătură cu care aveţi convingeri şi sentimente foarte puternice. 
Orientaţi-vă spre o temă pe care aţi dori s-o aprofundaţi, mai degrabă 
decît către una pe care consideraţi că o cunoaşteţi deja. 


Dacă atunci cînd citiţi întrebarea sau formularea temei vă este deja 
foarte clar răspunsul pe care doriți să-l daţi, acest lucru ar trebui să 
fie un semnal de alarmă. Riscul este acela de a produce o lucrare cu 
răspunsuri gata făcute, care nu va fi apreciată de profesor. Este sigur 
că veţi obţine o notă mai bună alegînd o altă temă. 


Înainte de a alege o anumită temă, analizaţi cu atenţie formulările 
propuse. Nu reacţionaţi spontan la anumite cuvinte sau expresii, ci 
încercaţi să înţelegeţi cît mai exact intenţia profesorului. O discuţie cu 
cîţiva colegi s-ar putea dovedi extrem de fructuoasă în acest sens. 


1.2 Propunerea unei teme 
Atunci cînd tema este propusă de către student, acesta trebuie să 


acorde o deosebită atenţie formulării şi să se asigure de acordul 
profesorului înainte de a începe cercetarea propriu-zisă. 


În analiza propriei propuneri studentul se poate folosi de următoarele 
întrebări: 

Este aceasta o problemă cu adevărat importantă? 

Sînt eu cu adevărat interesat de aprofundarea acestui subiect? 

Prezintă el un interes suficient de larg? 

Înţeleg eu raporturile temei de studiu cu contextul mai larg din 
care face parte? 

Am eu suficient acces la literatura de specialitate relevantă 
pentru tema aleasă? 


Încadrarea temei în literatura existentă în domeniu este extrem de 
importantă, permiţind evitarea unor riscuri cum ar fi: 
- formularea unor false probleme; 

- concentrarea asupra unei probleme care a fost rezolvată deja; 

- evitarea unei linii de argumentaţie care a fost invalidată de 
cercetările anterioare; 

- alegerea unei teme prea complexe pentru nivelul de 
competenţă al studentului sau pentru posibilităţile de informare aflate 
la dispoziţia sa. 


Folosul maxim în urma studiului rezultă din alegerea unei teme care 
se discută curent în literatura de specialitate sau în mediul academic 
ori eclesiastic, cu condiţia ca aceasta să reprezinte, cel puţin într-o 
oarecare măsură, o chestiune de interes pentru student. 


Atenţie! Tema aleasă trebuie să fie suficient de restrînsă pentru a 
permite o tratare aprofundată. (Alegerea unei teme prea generale sau 
prea extinse este cea mai obişnuită greşeală făcută de către studenţi.) 
Amploarea temei şi nivelul de aprofundare depinde de caracterul 
lucrării, acestea crescînd pe măsura urcării pe scara complexităţii şi 
competenţei academice. 


1.3 Clarificarea temei 
După alegerea temei, înţelegerea acesteia trebuie adîncită, utilizînd 
întrebări cum ar fi: 
Care este elementul central al temei (subiectul)? Despre ce ni se 
cere să scriem? 
Ce anume ni se cere să argumentăm sau să contrazicem? 
Sugerează formularea un anumit mod de abordare a problemei? 
Solicită ea o abordare teoretică sau practică, generală sau 
specifică, analitică sau comparativă? 


Analizaţi tema în primul rînd din punctul de vedere al legăturii cu 
cursul pentru care lucrarea respectivă a fost solicitată. Abia în al 
doilea rînd încercaţi să stabiliţi conexiuni cu alte cursuri. 


2. Proiectarea cercetării 
Aceasta înseamnă formularea unui model teoretic pentru desfăşurarea 
cercetării care se va materializa în lucrarea solicitată de profesor. 
Modelul trebuie să cuprindă cel puţin trei elemente: 

- Scopul cercetării 

- Ipoteza de lucru 

- Abordarea hermeneutică 


2.1 Scopul cercetării 
Dacă nu urmăriţi un obiectiv concret, cu siguranţă că cercetarea nu vă 


va conduce nicăieri. De aceea este extrem de folositor a formula în 
termeni cît mai precişi ceea ce vreţi să realizaţi sau să dovediţi prin 
cercetarea, respectiv prin lucrarea la care v-aţi angajat. 

Scopul trebuie formulat în termeni pragmatici, concreti, astfel încît 
atingerea sau neatingerea lui să poată fi evidentă la sfîrşitul 
cercetării. 


Adeseori este folositor pentru profesor să cunoască de la început 
obiectivul (sau obiectivele) lucrării pe care o examinează. Acestea ar 
putea sta la începutul lucrării, alături de structura ei. 


Includerea explictă a scopului într-o lucrare este opţională. Cu toare 
acestea este recomandabilă. Nu uitaţi! Cu cît profesorul este mai 
mulţumit de lucrarea voastră, cu atît veţi fi dv. mai fericiţi la primirea 
notei. 


2.2 Ipoteza de lucru 
Ipoteza de lucru reprezintă o idee provizorie, o presupoziţie iniţială cu 


care pornim în cercetare. Ea trebuie formulată în aşa fel încît să poată 
fi confirmată sau infirmată în cursul cercetării teologice. 


Spre deosebire de scopul cercetării, care este formulat în termeni 
pragmatici, ipoteza de lucru are un caracter conceptual, ideatic. 
Funcţia ei esenţială este declanşarea şi direcționarea iniţială a 
cercetării. 


Punctul de plecare în formularea ipotezei de lucru o reprezintă ceea 
ce ştim deja despre subiecul în studiu, precum şi direcţiile posibile de 
continuare a cercetărilor. 


Ipoteza de lucru trebuie să satisfacă un număr de condiţii: 

- să permită formularea de deducţii şi să conducă la luarea unor 
decizii; 

- să fie formulată clar, fără echivoc, pentru a putea fi validată 
sau invalidată; 

- să poată fi testată pornind de la metodele şi datele disponibile; 

- să fie relistă, nu fantezistă. 


2.3 Cheia hermeneutică 

Cheia hermeneutică este un concept, un ansamblu de concepte sau un 
model integrator în lumina căruia vor fi interpretate faptele rezultate 
din cercetare şi care va da coerenţă cercetării şi lucrării rezultate din 
aceasta. Cheia hermeneutică este cel mai subtil şi mai dificil element 
al modelului teoretic pe care îl reprezintă planul cercetării. 


Pentru un student cu puţină experienţă în cercetare sau care nu 
cunoaşte suficient de bine domeniul de studiu, formularea apriorică a 
unei chei hermeneutice s-ar putea dovedi un lucru prea dificil şi de 
aceea ar putea fi lăsată de o parte, pentru început. Cu toate acestea, 
cu cît această deprindere va fi însuşită mai curînd, cu atît lucrările pe 
care le va elabora cineva vor căpăta mai multă coerenţă. 

Identificarea acestui factor integrator este adesea o chestiune de 
intuiţie şi, dacă nu este formulat de la începutul cercetării, este 
posibil ca el să se impună ca o necesitate, pe măsură ce acumulăm noi 
date asupra problemei în procesul de cercetare. 


3. Cercetarea propriu-zisă 

Este recomandabil ca pregătirea lucrării să fie începută cît mai 
devreme posibil, pentru a permite gîndirii să frămînte în tihnă 
subiectul. Acest lucru poate oferi ocazia identificării de informaţii ori 
ilustraţii interesante şi relevante în locuri neaşteptate lăsînd de 
asemenea subconştientului posibilitatea de a ne oferi idei creative în 
abordarea cercetării. 

3.1 Privirea de ansamblu 

Dacă ştiinţa modernă păcătuieşte prin ceva, aceasta este în primul 
rind prin abordarea fragmentară a realităţii. lată de ce este de mare 
folos ca atunci cînd este posibil să se pornească de la o imagine de 
ansamblu asupra problemei studiate şi de la o înţelegere a legăturilor 
ei cu alte domenii. 


Acest deziderat poate fi împlinit prin citirea unui articol de sinteză sau 
prin lecturarea rapidă a unei cărţi simple asupra subiectului respectiv. 
Nu este nevoie să luaţi notițe, ci doar să vă familiarizați cu 
problematica aflată în discuţie. 


În punctul de început al cercetării este de asemenea de folos 
clarificarea terminologiei cu care veţi opera. Acest lucru este deosebit 
de important mai ales în domeniile în care nu există încă o 
terminologie unitară şi stabilă (aşa cum este cazul, din păcate, în 
teologia evanghelică românească). Operația va fi continuată pe 
parcurs, pe măsură ce se vor ivi noi termeni care se cer definiţi. 
Atenţie! Consecvenţa terminologică este o condiţie bază a unei 
lucrări de calitate. 


3.2 Lista bibliografică 
Dacă profesorul nu sugerează el însuşi o anume bibliografie, aceasta 


poate fi adunată apelînd la bibliografia generală a cursului sau la 
indexul tematic al bibliotecii. Fiecare lucrare consultată conduce la 
alte lucrări, care pot fi consultate în măsura timpului disponibil. 
Aceste sugestii bibliografice pot fi găsite în introduceri, în notele de 
subsol, în listele de lecturi recomandate, în lista bibliografică da la 
sfîrşitul cărţii. 


Atenţie! Unii studenţi se lasă duşi de ispita amplificării continue a 
listei materialelor de studiu, pînă acolo încît sînt copleșiți de volumul 
informaţiilor sau intră în criză de timp. De aceea recomandăm o serie 
de criterii în alegerea materialului bibliografic: 

- Sursele primare (de exemplu textul biblic sau lucrările 
autorilor studiaţi) au prioritate faţă de sursele secundare (lucrări 
despre sursele primare). 

- Pe cît este posibil, alegeţi lucrările cele mai importante ale 
experţilor în domeniu, nu lucrări de importanţă secundară, ale unor 
autori minori. 

- Evitaţi să alegeţi autori care reprezintă o singură şcoală de 
gîndire, mai ales cînd aceasta reprezintă poziţia dv. asupra problemei 
în discuţie. Scopul unei lucrări este formarea gîndirii critice, testarea 
capacităţii de a cîntări diversele opţiuni posibile şi de a argumenta în 
mod convingător şi flexibil propria poziţie. 

- Luaţi în considerare timpul pe care îl aveţi la dispoziţie, 
precum şi amploarea lucrării. 


3.3 Întrebările de studiu 

Rolul întrebărilor este de a direcționa lectura şi de a evita pierderea 
de timp cu lectura integrală a întregului material bibliografic adunat. 


Întrebările de studiu au ca punct de plecare obiectivul lucrării şi 
trebuie formulate în aşa fel încît să ghideze studiul în vederea 
atingerii ţelului propus. 


3.4 Studierea şi fişarea materialului 

3.4.1 Principii generale 

Manifestaţi respect pentru sursele de informare, dar nu le urmaţi 
orbeşte. Experții nu pretind autoritate finală cu privire la afirmaţiile 
lor. Argumentele lor sînt formulate pentru a fi îmbunătăţite. 


Nu vă pripiţi a crede că aţi decimat argumentele cuiva, formulate într- 
o anumită lucrare, dar nu vă fie teamă ca după ce aţi analizat 
evidenţele să formulaţi o concluzie diferită. În definitiv examinatorul 
doreşte să fie convins că aţi interacţionat cu materialul bibliografic şi 
că v-aţi format o poziţie proprie, bazată pe argumente solide. 


Atenţie! Profesorul nu este interesat în sentimentele şi opiniile dv. 
personale cu privire la problema abordată în lucrare, ci într-o poziţie 
clară, argumentată, formulată în dialog cu celelalte opţiuni discutate 
în literatura de specialitate. 


Atunci cînd reproduceţi în text cuvintele cuiva, folosiţi ghilimele, 
identificînd într-o notă de subsol autorul, titlul lucrării, ediţia şi pagina 
de la care a fost luat citatul. Dacă reproduceţi în cuvintele dv. ideile 
unui anumit autor, menţionaţi autorul şi sursa în nota de subsol. A nu 
face acest lucru se numeşte plagiat şi poate duce la ratarea automată 
a examenului. 


Pentru sugestii suplimentare, căutaţi în Anexe Cum să studiezi o 
carte. 


3.4.2 Sistemul de catalogare 

Pe măsura trecerii timpului vă veţi confrunta cu un număr tot mai 
mare de cărţi, periodice, articole şi copii xerografice (numite aici în 
mod generic obiecte), pentru a căror organizare va trebui să faceţi 
apel la un sistem de catalogare şi stocare a materialului bibliografic. 
Cu cît mai curînd este rezolvată această problemă, cu atît mai mic 
este efortul de catalogare şi cu atît este mai mare economia de timp. 


Un asemenea sistem trebuie să îndeplinească trei condiţii de bază: 
Simplitate în organizare, întreţinere şi utilizare; 
Consecvenţă în modul de exploatare; 
Flexibilitate, în sesnsul de a putea fi expandat sau concentrat, 
utilizat în termeni generali sau specifici, după nevoi. 


Există două sisteme majore de catalogare a materialului bibliografic: 

Sistemul de catalogare individuală alfabetică - în care fiecare 
obiect este catalogat separat, fiind stocat în ordine alfabetică, în 
conformitate cu o listă de termeni cheie (care se îmbogăţeşte 
continuu. 

Sistemul de catalogare tematică - în care obiectele sînt 
catalogate şi stocate în baza unei structuri tematice prestabilite, pe 
categorii generale,iar în cadrul acestora pe teme şi subteme. 


Fiecare dintre cele două sisteme prezintă avantaje şi dezavantaje. 
Fiecare persoană trebuie să-şi aleagă sistemul care slujeşte cel mai 
bine tipului său de personalitate. Sistemul alfabetic este mai potrivit 
pentru firile analitice, în vreme ce sistemul tematic se potriveşte mai 
bine structurilor sintetice. 


3.4.3 Înregistrarea informaţiilor 

Rezultatele procesului de cercetare trebuie înregistrate în scris, 
pentru a putea avea acces rapid la ele în faza de elaborare a lucrării. 
La dispoziţia studentului se află mai multe posibile opţiuni: 

Inregistrarea observaţiilor direct în lucrare - Este cea mai puţin 
recomandabilă metodă. Ea nu permite utilizarea ulterioară a 
rezultatelor cercetării (decît prin consultarea lucrării) şi conduce în 
mod aproape inevitabil la plagiat. 

Inregistrarea într-un notes, pe fiecare sursă în parte - Nu este o 
metodă prea bună, deoarece ne face să vedem lucrurile doar din 
perspectiva respectivei surse. Riscul de plagiat este de asemenea 
foarte mare. 

Inregistrarea într-un notes, pe subsecţiunile ce formează 
structura lucrării - Este o metodă mai bună, cu condiţia de a avea la 
dispoziţie de la început o schiţă bună pentru lucrare (ceea ce este 
puţin plauzibil). Este foarte posibil ca datele să necesite o 
reorganizare şi aceasta va fi dificil de realizat, din pricina lipsei de 
flexibilitate a metodei. 

Inregistrarea pe fişe de lectură - Este cea mai bună metodă 
clasică, permiţînd accesul imediat şi flexibil la datele înregistrate, 
precul şi utilizarea lor ulterioară în alte cercetări. 

Înregistrarea într-o bază de date coputerizată - Este cea mai 
bună şi mai flexibilă metodă modernă de înregistrare. 


Fişa de lectură este o foaie de hirtie sau de carton subţire (de 
mărimea unui sfert de coală A4) pe care se adună informaţii în 
procesul de lectură a materialului bibliografic, fie în timpul lecturii, fie 
după încheierea acesteia. 


Pe fişele de lectură se notează diverse tipuri de informaţii: 
- idei importante; 
- argumente pentru o anumită afirmaţie ori poziţie; 
- rezumatul unei anumite secţiuni de text; 
- citate semnificative; 
- reacţii personale. 

Înregistrările în fişe trebuie să fie clare, concise şi să corespundă 
conţinutului şi scopului lucrării pentru care se face cercetarea. 


Pe fiecare fişă se notează o singură informaţie, alăturîndu-se 
întotdeauna identificarea sursei (autor, titlul lucrării, ediţia, pagina). 
Fişele astfel concepute vor putea fi rearanjate ulterior, funcţie de 
structura lucrării. 


Fişele pot fi depozitate în spaţii special destinate sau în plicuri, pe 
subiecte. Eficienţa în utilizarea fişelor de lectură depinde de 
flexibilatea sistemului de organizare şi stocare a lor. 


Înregistrarea informaţiilor într-o bază de date computerizată, sub 
forma unor articole de mărimi variabile, asimilabile fişelor de lectură, 
reprezintă cea mai modernă, mai rapidă şi mai flexibilă metodă de 
stocare şi regăsire a informaţiilor. Ea prezintă mari avantaje: 

Permite înregistrarea o singură dată a informaţiilor, acestea 
putînd fi apoi rechemate şi utilizate direct în orice document şi ori de 
cîte ori este nevoie, folosindu-se un simplu editor de text. 

Permite regăsirea rapidă şi sigură a informaţiilor (cu condiţia 
înregistrării lor corecte) prin multiplele facilităţi de căutare oferite de 
bazele de date. 


Dezavantajul principal al acestei metode este riscul pe care prezintă 
fragilitatea purtătorului magnetic de informaţie. Defectarea discului 
dur al computerului sau a dischetei pe care se află stocată baza de 
date duce la pierderea irecuperabilă a informaţiilor. (Numai cei care 
au avut astfel de accidente, şi cîţi dintre utilizatorii de computere au 
fost oare scutiţi de ele, pot înţelege implicaţiile unei asemenea 
tragedii.) Singura protecţie sigură este înregistrarea informaţiilor în 
mai multe copii. Nu vă bazaţi pe faptul că Dv. nu vi se poate întîmpla 
aşa ceva. Nu uitaţi! Conform legii lui Murphy "dacă ceva poate să 
meargă rău, va merge cu siguranţă rău". 


3.5 Selectarea informaţiilor 


Nu toate informaţiile adunate pe parcursul cercetării vor fi relevante 
pentru lucrarea proiectată. Acesta este punctul în care trebuie făcută 
prima selecţie şi eliminarea informaţiilor nefolositoare. 


4. Elaborarea planului lucrării 

Pe parcursul cercetării va apărea tot mai evidentă necesitatea unei 
structurări logice a informaţiilor. În final aceasta va lua forma unei 
scheme constituind planul general al lucrării. 


Fişele sau notele de lectură, precum şi concluziile personale rezultate 
din studiu vor fi apoi reorganizate pe cele trei părţi principale ale 
oricărei lucrări: introducerea, tratarea şi încheierea. 


4.1 Introducerea 

În această primă parte se includ precizări cu privire subiectul lucrării 
şi la importanţa lui (dacă este cazul). 


4.2 Tratarea 

Aceasta este partea principală a lucrării şi trebuie structurată pe 
secţiuni şi subsecţiuni, în aşa fel încît să poată fi realizată cu uşurinţă 
urmărirea argumentului. 


Tratarea trebuie să includă analiza detaliată a chestiunii aflate în 
discuţie, prezentarea obiectivă a diferitele perspective asupra 
problemei, aşa cum sînt ele reflectate în literatura de specialitate şi 
argumentele în baza cărora autorul lucrării optează pentru o anumită 
poziţie, precum şi orice alte detalii relevante pentru subiectul în 
cauză. 

4.3 Încheierea 

Ultima parte a lucrării trebuie să includă o recapitulare a ideilor 
principale, precum şi concluziile cercetării, eventual perspective de 
continuare a cercetării în viitor. Nu este permis ca în această parte să 
apară elemente noi, ci doar o prezentare succintă a ceea ce a fost deja 
afirmat în corpusul lucrării. 


După elaborarea planului lucrării poate fi făcută o nouă selecţie a 
materialului informativ, eliminîndu-se toate datele care nu se 
încadrează în planul propus. 


5. Redactarea manuscrisului 


5.1 Ordinea redactării 

Din raţiuni de eficienţă a muncii, redactarea lucrării scrise nu se face 
în ordinea în care apar diversele secţiuni în versiunea finală, ci se 
începe cu concluziile, se redactează apoi corpusul lucrării, iar la sfîrşit 
se scrie introducerea şi se stabileşte titlul. Ceea ce rezultă este prima 
versiune a lucrării. Aceasta urmează să fie revizuită în urma unei 
evaluări critice. 


5.1.1 Elaborarea concluziilor 
Formularea concluziilor chiar de la începutul procesului de redactare 
a lucrării prezintă o serie de avantaje, cum ar fi: 

- Orientarea redactării către un ţel concret, evitînd ezitările 
inerente unui demers lipsit de un orizont clar. 

- Asigurarea dintru început a unui final clar şi precis, evitînd 
păcatul multor lucrări care nu au cu adevărat un sfîrşit, ci doar se 
termină. 


5.1.2 Formularea primei versiuni a conţinutului lucrării 

Nu are prea mare importanţă unde anume începeţi redactarea 
conţinutului lucrării. Dacă există o anume secţiune sau subsecţiune 
care vă interesează mai mult, începeţi acolo. 


Atenţie! Nu includeti în lucrare nici o informaţie, oricît de interesantă 
ar fi, dacă aceasta nu contribuie la clarificarea subiectului. 


Este important să aveţi tot timpul în minte pe cel ce va citi lucrarea. 
Imaginaţi-vi-l ca pe o persoană inteligentă, dar care nu are neapărat 
cunoştinţe specializate. În definitiv dv. sînteţi în acest moment 
adevăratul expert cu privire la subiectul discutat. Aceasta vă va feri 
de a presupune, în mod nejustificat, că profesorul cunoaşte deja 
anumite lucruri şi că, de aceea, nu este necesar să le mai menţionaţi. 


Evitaţi pe cît posibil formulările la persoana întîia. În cel mai rău caz 
folosiţi persoana întîia plural. 

Eseurile şi celelalte lucrări cu caracter academic nu sînt predici. De 
aceea, evitaţi stilul predicatorial. 


Ele nu sînt nici scrisori adresate unor prieteni cu care împărtăşiţi 
convingeri comune. Scopul dv. ar trebui să fie acela de a putea 
convinge pe cititorii care întreţin puncte de vedere diferite. De aceea, 
alegeţi-vă cu grijă argumentele. 


Atenţie! Evitaţi în mod absolut jargonul evanghelic popular, "limbajul 
de lemn" arhiuzat în mediile noastre. Oricît v-ar fi de greu, încercaţi 
să vă traduceţi gîndurile în limba română. Acest lucru este totuşi 
posibil. Nu uitaţi! Un semn sigur al înnoirii vieţii spirituale a unei 
comunităţi este înnoirea limbajului. În comunităţile creştine acest 
lucru este de apanajul teologului. 


După redactarea textului, recitiţi concluziile. Dacă cele două elemente 
nu se potrivesc, faceţi reglajele de rigoare. 


5.1.3 Scrierea introducerii 

După redactarea corpusului lucrării puteţi trece la scrierea unei 
primei versiuni a introducerii. Aceasta ar trebui formulată în aşa fel 
încît conţinutul şi concluziile lucrării să izvorască în mod natural din 
ea. Ţelul introducerii este de a crea interes pentru subiect. 


5.1.4 Stabilirea titlului 
Odată ce această ultimă parte a versiunii iniţiale a maniscrisului a fost 
completată, sînteţi în măsură a stabili titlul lucrării. 


Dacă titlul a fost deja stabilit de profesor, aceasta este formularea 
care ar trebui să se afle pe pagina de titlu. Chiar şi în aceste condiţii 
vă puteţi permite libertatea de a alege un titlu personal, care să 
reflecte poziţia particulară pe care v-aţi plasat în tratarea subiectului. 
În acest al doilea caz, titlul dv. ar trebui să fie înscris pe prima pagină 
a lucrării propriu-zise. După acesta ar putea fi transcris scopul 
lucrării. 


5.2 Stilul lucrării 
Stilul reprezintă modul în care ne exprimăm ideile. El ar trebui să 
îndeplinească următoarele condiţii: 

- Să fie simplu şi direct. 

- Să evite jargonul şi exprimarea colocvială. 

- Să se materializeze în fraze scurte, concise. 

- Să fie personal, evitînd artificialismul şi preţiozitatea. 


5.3 Formatul textului 
Textul lucrării (indiferent dacă este scris de mînă, dactilografiat sau 
tipărit la imprimantă) trebuie să îndeplinească următoarele condiţii: 
- să fie scris pe hirtie albă, de mărime A4; 
- să fie scris pe o singură parte a foii; 
- să cuprindă margini de cel puţin 2cm, de fiecare parte a foii; 

- distanţa dintre rînduri să fie de un rînd şi jumătate; 

- paragrafele să fie marcate fie prin alineat, fie printr-un rînd 
liber; 

- fiecare pagină, cu excepţia celei de titlu, să fie numerotată. 


5.3.1 Pagina de titlu 
Prima pagină a lucrării, numită pagina de titlu, trebuie să cuprindă: 
- transcrierea exactă a temei lucrării; 
- numele studentului, anul, specializarea şi grupa de studii; 
- numele profesorului şi al cursului; 
- termenul de predare a lucrării. 


5.3.2 Structura lucrării 

Următoarea pagină trebuie să cuprindă structura lucrării, pe secţiuni 
şi subsecţiuni. Titlurile folosite în această pagină trebuie să fie 
identice cu cele utilizate pe parcursul lucrării. 


Nu începeţi textul lucrării pe aceeaşi pagină cu cea în care aţi 
prezentat structura. 


5.3.3 Textul propriu-zis 

Folosiţi pentru text acelaşi tip (font) şi aceeaşi mărime de caractere 
pe tot parcursul lucrării (cu excepţia cazurilor menţionate în mod 
expres în prezenta lucrare). 


În cazul titlurilor este permisă evidenţierea cu ajutorul caracterelor 
aldine (bold), cursive (italice) sau subliniate. 


Cuvintele din alte limbi utilizate în text trebuie evidenţiate prin 
scrierea cu caractere cursive sau prin subliniere. 


5.3.4 Notele 
Notele de subsol sînt de preferat notelor plasate la sfîrşitul capitolelor 
sau la sfîrşitul lucrării. 


Există două tipuri de note: 

- note bibliografice - în care se face trimitere la sursa unei 
anumite informaţii din text, şi 

- note explicative - cuprinzînd informaţii importante, dar 
tangenţiale, privitoare la problema aflată în discuţie. 


Prima dată cînd este menţionată o sursă, ea trebuie să redea în mod 
complet prenumele şi numele autorului, titlul lucrării, editura, locul şi 
anul publicării, pagina. 


Ex.: Beniamin Fărăgău; Shema Israel, Logos, Cluj, 
1992, p. 189. 

În următoarele menţiuni ale aceleiaşi surse ea poate fi reda doar 
numele autorului, titlul prescurtat al lucrării (astfel încît să nu fie 
confundat) şi pagina. 


Ex.: Fărăgău; Shema, p. 25. 


Indicii numerici ai notelor trebuie scrişi deasupra rîndului şi imediat 
după textul la care se referă, de obicei cu caractere mai mici decît 
restul textului. În cazul scrierii cu mîna, indicii pot fi încercuiți, pentru 
a fi reperaţi cu mai mare uşurinţă. 


5.3.5 Citatele 
Toate citatele trebuie să fie evidenţiate ca atare în text. De obicei 
acest lucru se face prin utilizarea ghilimelelor. 


Dacă este vorba de citat în citat, acesta se încadrează între semnele « 
şi ». 


În cazul citatelor mai mari de trei rînduri (care nu trebuie să fie mai 
multe de cinci într-un eseu de 3.000 de cuvinte) nu se mai folosesc 
ghilimelele. Ele se evidenţiază: 

prin plasarea la distanţe mai mari faţă de marginea din stînga şi 
din dreapta paginii, şi distanţarea cu un rînd faţă de text, înainte şi 
după citat, sau 

prin plasarea la distanţe mai mari faţă de marginea din stînga şi 
din dreapta paginii, şi utilizarea unor caractere de mai mici 
dimensiuni. 


Fiecare citat trebuie să fie însoţit de o notă bibliografică, precizînd în 
mod exact sursa acestuia. 


5.3.6 Numărul de cuvinte 

În finalul lucrării, după textul propriu-zis, trebuie să fie înregistrat 
numărul total de cuvinte, exact, în cazul lucrului cu computerul sau 
aproximat în celelalte cazuri. 


Atunci cînd se solicită ca lucrarea să aibă un anumit număr de 
cuvinte, acesta ar trebui tratat ca un maxim admisibil, în afara cazului 
cînd se precizează altfel. Astfel, dacă limita este de 3.000 de cuvinte, 
lucrarea ar trebui să aibă între 2.800 şi 3.000, iar nu peste 3.000 de 
cuvinte. 


Cei care depăşesc numărul admis de cuvinte se află într-un avantaj 
nelegitim faţă de ceilalţi colegi. Riscul unei asemenea practici este 
neluarea în considerare de către profesor a textului care depăşeşte 
limita admisă şi reducerea într-o oarecare măsură a notei. 


5.3.7 Bibliografia 
Lista bibliografică se plasează pe o foaie separată, după textul 
lucrării. Ea trebuie să cuprindă toate textele semnificative (cărţi şi 

articole) utilizate în cursul cercetării, indiferent dacă sînt citate sau 
nu în lucrare, menţionate în ordine alfabetică, după numele autorilor. 


Fiecare carte menţionată în lista bibliografică trebuie să 
reproducă următorul format standard: 
1) Numele şi prenumele autorului (neapărat în această ordine). 
2) Titlul şi subtitlul complet al cărţii (scris cu caractere 
cursive) , 
3) Numele editurii şi oraşul în care se află sediul acesteia. 
4) Anul apariţiei. 


Ex.: FĂRĂGĂU, Beniamin, Shema Israel: Alege 
viața, alegindu-L pe adevăratul Dumnezeu, Logos, 
Cluj, 1992 


În cazul articolelor de revistă, formatul standard este următorul: 
1) Numele şi prenumele autorului (neapărat în această ordine). 
2) Titlul articolului (scris cu caractere normale şi între 
ghilimele). 
3) Numele revistei (scris cu caractere cursive). 
4) Volumul, numărul şi data revistei. 
5) Paginile între care se găseşte articolul. 


Ex.: NEGRUŢ, Paul, "Transformînd lumea", 
Creştinul azi, III, nr. 36, nov. 1994, p. 5-7 


Dacă este vorba de un articol publicat într-o carte, formatul standard 
este următorul: 

1) Numele şi prenumele autorului (neapărat în această ordine). 

2) Titlul articolului (scris cu caractere normale şi între 
ghilimele) urmat de cuvîntul în. 

3) Titlul cărţii (scris cu caractere cursive). 

4) Numele editorului, precedat de cuvîntul prescurtat ed. 

3) Oraşul şi numele editurii în care se află sediul acesteia. 

4) Anul apariţiei. 


Ex.: YOUNG, Frances, "Patristic Christology", în A 
Dictionary of Biblical Interpretation, ed. R.J. 
Coggins şi J:L: Houlden, SCM, London, 1990 


6. Evaluarea critică 

Această primă variantă a lucrării trebuie să fie lăsată deoparte timp 
de cîteva zile, pentru ca primele impresii să se estompeze şi să fie 
posibilă o evaluare critică a textului. Aceasta presupune ca lucrarea 
să nu fie scrisă în ultimul moment. 


Evaluarea poate fi uşurată de utilizarea celor zece întrebări de control 
prezentate în Anexe Cum să întocmeşti o lucrare, p. 6. 


7. Finalizarea lucrării 

După ce v-aţi evaluat în mod cît se poate de obiectiv lucrarea, puteţi 
intra cu ea în faza de finalizare. 


Acesta este punctul în care se face reglajul fin al lucrării şi se 
corectează exprimarea. În acest sens poate fi de un real folos citirea 
cu voce tare a lucrării. 


Şi nu uitaţi să predaţi lucrarea la timp. Întîrzierea poate să vă coste 
scăderea corespunzătoare a notei. 

